DECRETO 12/2011, do 28 de xaneiro, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de construción Adaptación da estrada LU-934. Treito: Friol (LU-232)-límite de provincia ao Plan de Baixa IMD Mellorada, no municipio de Friol. (Clave LU/10/095.02).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 07/02/2011

Con data do 20 de xaneiro de 2011 a Dirección Xeral de Infraestruturas resolveu aprobar o proxecto de construción Adaptación da estrada LU-934. Treito: Friol (LU-232)-límite de provincia ao Plan de Baixa IMD Mellorada, no municipio de Friol. (Clave: LU/10/095.02).
A xustificación da urxencia de ocupación dos bens e dereitos precisos para a execución desta actuación vén motivada pola necesidade de ampliar a superficie de terreos dispoñibles nas marxes da estrada LU-934, procedentes de expropiacións e ocupacións efectuadas con anterioridade, así como a mellora do trazado en diversas zonas. Debido ao estado do firme, á escasa amplitude da sección tipo da estrada que dificulta o cruzamento dos vehículos, ás deficientes condicións de visibilidade nalgunhas interseccións, á falta de elementos de contención de vehículos e á deficiencia nas obras de drenaxe, formúlase a mellora da estrada LU-934, de xeito que se adapte ás condicións do Plan de Baixa IMD.
O treito obxecto deste proxecto comprende unha lonxitude de 11,2 quilómetros, desde o p.k. 1+500 ata o p.k. 12+700, coincidindo co límite entre as provincias de Lugo e A Coruña e os traballos que se realizarán serán os seguintes:
-Mellora das interseccións sen visibilidade e rectificacións puntuais das curvas.
-Na Silveira corríxese o trazado para cumprir cos parámetros normativos.
-Ampliación da ponte das Varelas.
-Sinalización adecuada e delimitación de carrís.
-Disposición de cambios de sentido.
A competencia para efectuar a declaración de urxente ocupación tena atribuída a Xunta de Galicia en virtude do artigo segundo do Decreto 156/1982, do 15 de decembro, sobre asunción de transferencias en materia de estradas e a súa asignación á Consellería de Medio Ambiente, Territorio e Infraestruturas.
En virtude de todo o exposto e en aplicación do artigo 28º.2 do Estatuto de autonomía de Galicia e dos artigos 10º e 52º da Lei de expropiación forzosa, en relación con previsto no artigo 16º da Lei 4/1994, do 14 de setembro, de estradas de Galicia, por proposta do conselleiro de Medio Ambiente, Territorio e Infraestruturas e logo da deliberación do Consello da Xunta de Galicia na súa reunión do día vinte e oito de xaneiro de dous mil once,
DISPOÑO:
Artigo único.-Declarar a utilidade pública e a urxente ocupación dos bens e dereitos necesarios e que se concretan no expediente administrativo instruído así como en calquera das modificacións que sexa necesario realizar para a súa execución, para os efectos de expropiación do proxecto de construción Adaptación da estrada LU-934. Treito: Friol (LU-232)-límite de provincia ao Plan de Baixa IMD Mellorada, no municipio de Friol. (Clave: LU/10/095.02).
Santiago de Compostela, vinte e oito de xaneiro de dous mil once.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas